Det er glat på de nordjyske veje, og det erfarede en 56-årig kvinde torsdag eftermiddag ved selvsyn. Hendes bil skred ud på Skudshalevej i Dall Villaby syd for Aalborg og ramte ind i en bropille ved en motorvejsoverkørsel. - Kvinden blev kørt til tjek på sygehuset, men hun slap uskadt fra ulykken. Til gengæld skete der stor materiel skade i forbindelse med uheldet, fortæller indsatsleder Søren Korsgaard fra Nordjyllands Beredskab. Beredskabet modtog meldingen om uheldet klokken 13.21. De første meldinger lød på, at kvinden var fastklemt i bilen, men det var ikke tilfældet. Det var med al sandsynlighed det glatte føre, der forårsagede uheldet. - Det er meget glat derude. Der er is og sammenpresset sne på vejene, så folk skal passe på, når de begiver sig ud i trafikken, siger Søren Korsgaard. Vejdirektoratet har torsdag eftermiddag udsendt varsel om sne- og isglatte veje i store dele af Nordjylland.

Opsummering:
En 56-årig kvinde slap med skrækken, men hendes bil blev totalskadet, da hun torsdag eftermiddag kørte ind i en bropille.